O‘zbekistonda alkogol va tamaki bozorini tartibga soluvchi agentlik tashkil etildi

Prezident 23-iyun kuni  “O‘zbekiston Respublikasi Alkogol va tamaki bozorini tartibga solish hamda vinochilikni rivojlantirish agentligi faoliyatini tashkil etish to‘g‘risida”gi qarorni imzoladi.
Adliya vazirligi matbuot xizmatining xabar berishicha, qaror bilan Alkogol va tamaki bozorini tartibga solish hamda vinochilikni rivojlantirish agentligining tashkiliy tuzilmasi tasdiqlandi.
Unga ko‘ra, agentlik direktori bosh vazir tomonidan lavozimga tayinlanadi va lavozimdan ozod etiladi. Agentlik direktori maqomi, mehnatga haq to‘lash, tibbiy va transport xizmati ko‘rsatish sharoitlari bo‘yicha vazir o‘rinbosariga tenglashtiriladi.
Qarorga muvofiq, iste’mol va texnik etil spirti, alkogol va tamaki mahsulotlari ishlab chiqarish faoliyatiga litsenziya berish, litsenziyaning amal qilishini to‘xtatib turish yoki tugatish, shuningdek, uni bekor qilish va qayta rasmiylashtirish to‘g‘risidagi qarorlar Vazirlar Mahkamasining tegishli komissiyasi tomonidan qabul qilinadi.
Avvalroq alkogol va tamaki mahsulotlariga yangi namunadagi aksiz markalari joriy etilgani xabar berilgan edi.  Eski namunadagi aksiz markalari bilan markalangan ulgurji va chakana savdo tarmog‘idagi alkogol va tamaki mahsulotlari 2021-yil 1-fevraldan markalanmagan deb hisoblanadi va belgilangan tartibda olib qo‘yiladi.
 O‘zbekistonda karantin davrida spirtli ichimliklar do‘konlari nima uchun yopilmayotgani ma’lum qilindi